Alates 01.03.2015 jõustub uus seadus, mis sätestab inimpäritolu rakkude, kudede ja elundite hankimise, käitlemise ja siirdamise tingimused ja korralduse ning riikliku järelevalve korra ja vastutuse.
Uue seaduse väljatöötamise vajaduse tingis Euroopa Liidu õigusaktidega ühtlustamise nõue ning inimpäritolu kudede, rakkude ja elundite hankimise, käitlemise ja siirdamise ohutuse tagamise vajalikkus. Seadusega võetakse üle Euroopa Komisjoni rakendusdirektiiv 2012/25/EL ning luuakse eeldused direktiivi 2012/39/EL ülevõtmiseks. Viimane võetakse üle valdkonna eest vastutava ministri kehtestatava määrusega „Raku-, koe- ja elundidoonori valimise kriteeriumid ning rakkude, kudede või elundi annetamist välistavate asjaolude loetelu, doonorile ettenähtud kohustuslike laboratoorsete uuringute loetelu ning uuringute tegemise tingimused ja kord“.